
Termenul de „proiectare didactică”, deci, implicit, proiectarea unei lecţii, 
desemnează o serie de operaţii, un demers deliberativ de anticipare şi fixare 
mentală sau în scris a etapelor ce vor fi parcurse în realizarea activităţii 
didactice. În cadrul proiectării didactice sunt stabilite obiectivele ce trebuie 
atinse, conţinutul ce urmează a fi predat, strategiile utilizate, procedeele de 
evaluare, precum şi relațiile dintre acestea. Experienţa avută de specialisti în 
practica didactică este unul dintre primele argumente în favoarea tezei conform 
căreia reuşita unei lecţii este condiționată de cele mai multe ori de un proiect 
bine realizat. 

De la început aş dori să precizez că, în prezentarea acestei teme, nu am, în 
primul rând, intenţia de a accentua unele aspecte cu un caracter strict didactic, 
devenite deja puncte de referinţă clasice pentru orice profesor care lucrează în 
şcoală. Prezenta expunere vrea să fie mai curând o invitaţie la conştientizarea 
şi aprofundarea rolului şi importanţei unui astfel de demers didactic. 


1. Aspecte generale referitoare la ora de religie 


Situaţia nou creată după anii '90, prin introducerea religiei ca disciplină 
şcolară, ne-a găsit oarecum descoperiţi, în sensul că nu dispuneam nici de 
personal, nici de mijloace suficiente pentru a face faţă noii angajări, deşi toţi 
eram convinşi de necesitatea şi de importanţa deosebită pe care o astfel de 
decizie o avea în formarea tinerei generaţii. Primii care au deschis uşa clasei 
pentru a vorbi copiilor în şcoală despre Dumnezeu au fost preoţii, în calitatea 
lor de reprezentanţi ai Bisericii şi de persoane cu o formare teologică necesară 
acestei misiuni. Ulterior, datorită înființării Facultăţii de Teologie Didactică, 
numărul persoanelor care s-au calificat să predea religia a crescut prin laicii 
care s-au format în această instituţie. Numai că, atât în rândul preoţilor, cât şi 
în rândul laicilor, s-a observat că pentru noul statut pe care-l aveau acum (acela 
de profesor de religie) nu era suficientă numai o bună pregătire teologică, ci, 
în şcoală, pentru ca actul didactic să fie eficient şi să aducă roade, e nevoie şi 
de o bună pregătire psihopedagogică. Profesorul de religie, ca oricare profesor 

de altfel, nu poate transplanta pur si simplu stiinta (în cazul nostru teologia) în 
şcoală. Pentru ca datele ştiinţei să fie înţelese şi asimilate de copii este nevoie 
de acel demers care, în termeni de specialitate, se numeşte transpunere 
didactică şi care se referă la procesul de transformare a informaţiei şi 
cunoaşterii dintr-un sistem ştiinţific sau din alte domenii ale artei şi culturii 
într-un sistem didactic. Profesorul de religie nu poate să predea teologie în 
şcoală (aceasta se face în seminar sau la facultate), ci trebuie să prezinte 
mesajul creştin în integritatea sa (cu tot ceea ce cuprinde el: doctrina şi morala 
creştină, învăţătura Bisericii, cuvântul lui Dumnezeu etc.) în funcţie de 
capacitatea de percepție şi asimilare a copiilor, în funcție de necesităţile, 
interesele şi problemele lor. În acest sens, aş dori să fac o mărturisire cu privire 
la o experienţă personală pe care am trăit-o acum trei ani. Fusesem abia numit 
responsabil al Şcolii Postliceale de Psihopedagogie din cadrul Şcolii Normale 
„Vasile Lupu” din laşi. Am aflat în scurt timp că elevii din anul al III-lea de la 
această şcoală trebuia să ţină o „lecție finală” şi la religie. Din curiozitate, am 
mers şi eu să asist la o astfel de oră efectuată cu elevii de la clasa I. Înainte de 
oră, am cerut de la cineva din clasă un manual pentru a vedea ce lecţie se va 
preda. Spre surprinderea mea, nu am găsit în carte la lecţia respectivă decât 
titlul, două desene şi o sugestie metodologică de o frază pentru profesor 
(ulterior mi-am dat seama că e ceva normal pentru manualele de clasa I, având 
în vedere că multi dintre elevi nu ştiu încă să citească). Eram curios să ştiu ce 
le va vorbi tânăra candidată din ziua respectivă elevilor timp de 50 de minute... 
Vă pot spune că, după ce am asistat la oră, am felicitat-o sincer pe tânăra care 
a ţinut lecţia şi am plecat oarecum ruşinat, gândindu-mă la modul în care as fi 
ținut eu acea oră... Cu siguranţă că despre tema respectivă aş fi putut vorbi şi 
eu mai mult de 50 de minute, dar atunci am înţeles pentru prima dată că a lucra 
cu copiii în şcoală nu înseamnă numai să vorbeşti tu în calitate de profesor... 
Felul în care acea tânără a ştiut să-i ţină atenţi şi activi pe toţi copiii, să-i 
implice în desfăşurarea orei mi-a dat de gândit. Experiente de felul acesta am 
trăit ulterior de mai multe ori în cadrul acestor „lecţii finale” la religie. 

De aici am tras concluzia că, oricât de criticată ar fi uneori pedagogia (este 
acuzată că ar fi o ştiinţă care mai mult teoretizează lucrurile în loc să ofere 
soluţii practice), a poseda unele cunoştinţe minime de pedagogie şi psihologie 
şcolară este indispensabil pentru oricine se angajează să lucreze în şcoală. 

Pe de altă parte, e bine, cred, să ne întrebăm: cum se desfăşoară ora de 
religie astăzi?, pentru a ajunge în cele din urmă să înţelegem cum trebuie să se 
desfăşoare o lecţie de religie astăzi? Din păcate, trebuie să recunoaştem că, în 
multe cazuri (mă gândesc acum la situaţii concrete, nu inventate), ora de religie 

începe rău si se termină şi mai rău, chiar dacă profesorul are o intenţie bună. 
Există, într-adevăr, persoane implicate în actul educaţional care diminuează 
valoarea profundă psihopedagogică a orei de religie; sunt alții care transformă 
lecţia într-o ,,predicutà morală”, de obicei printre surâsurile malitioase ale 
elevilor; alții încearcă să ţină o conferinţă, dar îşi dau seama, după zece sau 
cincisprezece minute, că elevii nu-i mai urmăresc sau sunt distrati, dezinteresati 
de respectivul discurs logico-filozofic, arid şi dezincarnat din situaţiile 
existenţiale psihologice ale elevilor; alţii transformă lecţia într-un fel de miting, 
intră în polemică, se emoţionează, ţipă, vor să „convertească” cu orice pret...; 
alţii fac din lecţie o lectură aridă a unui text care deseori este plictisitor, abstract 
sau generic; în sfârşit, din fericire, există şi multe persoane care reuşesc să 
creeze un climat senin, amical, constructiv, pe bază de dialog şi încredere: 
aceştia au găsit secretul unei adevărate lecţii de religie. 

Foarte mulţi consideră că momentul actual constituie o necesitate urgentă 
pentru a elabora o validă teorie didactică a educaţiei religioase, ca teorie care 
să justifice, să orienteze şi să conducă activitatea profesorilor de religie. Este 
foarte clar că trebuie înlăturată din start pretenția că cineva ar putea oferi 
material „miraculos”, adaptat fiecărui învăţător, fiecărui elev, indiferent de 
clasă. Mulţi ar dori să primească „de sus” lecţii gata făcute, pregătite, adaptate, 
uitând că profesorul este tocmai „mijlocitorul” dintre realitatea ontologică 
(sugerată de comisiile de specialitate) şi realitatea psihologică (pe care el o are 
la îndemână). Prin urmare, profesorul trebuie să-şi dea seama că, pentru el, 
reprezintă o datorie inderogabilă aceea de a reflecta, ajusta, reînnoi, crea, pentru 
a adapta ,,materialul” primit exigenţelor fiecărei clase (sau chiar fiecărui elev 
al unei clase). Materialul didactic nu trebuie să distrugă libertatea de acţiune şi 
nici „arta” profesorului de religie, dar, pe de altă parte, nu trebuie negată nici 
necesitatea obiectivă a recurgerii la un material de specialitate ca sprijin în 
demersul educaţional, material care la noi se găseşte în proporţii foarte reduse. 
Mulţi profesori „sunt constrânşi” să adapteze pentru ora de religie elemente 
metodologice preluate de la alte discipline, elemente care uneori pot fi 
folositoare, însă alteori pot păstra amprenta inadaptabilitàtii. În acelaşi timp, 
există elemente metodologice specifice învăţământului religios care nu sunt 
valorificate la ora de religie din cauza necunoasterii lor. 

Aceşti factori obiectivi, ca şi alţii de ordin subiectiv, reprezintă pentru mine 
punctul de plecare în demersul de faţă. Tema pe care doresc să o propun acum 
cu privire la proiectarea lectiei de religie pleacă tocmai de la această premisă: 
nu se poate lucra în şcoală fără a folosi „instrumentele şi mijloacele” pe care 
aceasta le pune la dispoziție. Proiectarea didactică reprezintă, aşa cum am 

afirmat mai sus, un demers deliberativ de anticipare si fixare mentalà sau în 
scris a etapelor ce vor fi parcurse în realizarea activităţii didactice. Pregătirea 
unei activități didactice nu înseamnă aplicarea unui „tipar”, a unei scheme 
prestabilite la un conţinut anume; proiectarea activităţii didactice înseamnă 
anticipare, deci reflecţie prealabilă asupra a ceea ce ar fi de dorit să se întâmple, 
imaginarea unui scenariu al activităţii; a desfăşura o lecţie înseamnă a crea 
situaţii autentice de învăţare!. 

Profesorul de religie, fie el preot sau laic, fără a neglija etapele cunoscute ale 
proiectării didactice, trebuie să facă referinţă, în primul rând, la două realități: 
pe de o parte, fiind trimisul Bisericii în şcoală, va trebui să fie un bun 
cunoscător al materiei pe care o are de prezentat, va trebui să prezinte lucrurile 
din prisma credinţei şi a învăţăturii Bisericii; pe de altă parte, trebuie să aibă 
totdeauna în faţa sa copilul ce trebuie format, copilul care este o persoană ce-şi 
are personalitatea sa, şi nu un simplu obiect. Oricât de bine pregătit ar fi 
profesorul, dacă pierde din vedere acest lucru, riscă să compromită misiunea 
cu care a fost învestit. Folosind o imagine plastică, aş putea spune că cele două 
realităţi amintite reprezintă cele „două şine ale unei căi ferate” care-l ajută pe 
profesor să ajungă la destinaţie; în momentul în care s-ar îndepărta de una 
dintre ele, şansele de a ajunge la ţintă sunt compromise. În jurul acestor doi poli 
se construieşte întregul demers didactic, tot procesul curricular cu toate relaţiile 
existente în interiorul său. Orice proiectare didactică trebuie să ţină seama de 
aceste realităţi şi să pornească de aici. 

Profesorului de religie i se cere o cunoaştere sistematică, globală şi detaliată 
a materialului ştiinţific ce ţine de religie. În acelaşi timp, el trebuie să discearnă 
ceea ce e fundamental de ceea ce e mai puţin important, să organizeze 
conţinutul într-o ierarhie de adevăruri interdependente şi care să decurgă unele 
din altele, să-l examineze în funcţie de exigenţele elevilor, ale programelor, ale 
situaţiilor psiho-sociologice ale fiecărei clase. Profesorul trebuie să fie 
totdeauna „cu un ochi” la programă şi la materialul de prezentat, însă „cu 
amândoi ochii” la exigenţele psihologice ale clasei. E necesară convingerea că 
nu există soluţie fără a exista mai întâi problema. Elevii pe care profesorul îi 
are în faţă au anumite probleme existenţiale care pot fi rezolvate numai dacă 
sunt cunoscute. De multe ori profesorul riscă să ofere unele soluţii la 
„problemele sale” şi la probleme pe care crede că le au şi elevii, dar care, de 

Cf. M. MOMANU, „Proiectarea şi desfăşurarea activităţii didactice” în Psihopedagogie — 
pentru examenele de definitivare şi grade didactice, ed. C. Cucoş, Polirom, laşi 1998, 215. 

fapt, nu reprezintă o problemă pentru aceştia, şi sà nu ofere, în realitate, soluţii 
la problemele reale cu care ei se confruntă. Lecţia abstractă, îndemnul sau 
mustrarea abstractă nu sunt false în sine, considerate în mod izolat, ci sunt false 
pentru cei care le ascultă, deoarece nu sunt adaptate vieţii lor. Se pot emite 
sentinţe morale admirabile si màrete, adevăruri ştiinţifice de necontestat, care 
însă îl lasă indiferent şi rece pe elev. În schimb, poate fi rostit un singur cuvânt 
modest, dar oportun, care să trezească o inimă atipità. 

Un autor italian, Giuseppe Cionchi, defineşte astfel ora de religie: o 
întâlnire-dialog între profesor şi elevi în vederea unei cercetări comune (studiu 
comun) asupra unei probleme specifice (în cazul nostru: asupra realităţii 
religioase catolice) pentru a modifica treptat personalitatea acestora în raport 
cu însăşi realitatea analizată”. 

Se pare că, de foarte multe ori, este neglijat acest aspect al orei de religie: 
întâlnire-dialog. Întâlnirea presupune orientarea comună a două persoane (cea 
a profesorului şi cea a elevului), în toate componentele respective (nu ajunge, 
deci, să se întâlnească intelectual; trebuie să se pună în mişcare afectivitatea, 
comportamentul), cu intenţia de a parcurge împreună calea spre adevăr. 
Dialogul se realizează atunci când se discută împreună, se comunică, se oferă 
şi se primeşte. În mod logic, totul este o lecţie; nu doar actul didactic specific 
din timpul orei de curs, ci fiecare întâlnire dintre profesor şi elevi: în pauză, pe 
stradă, în comunităţile parohiale, în activităţile extraşcolare, în diferitele forme 
de asociere posibile. Aceasta este lecţia ca întâlnire globală: cu elevul, în 
întregime, cu toată viaţa sa. 

În ceea ce priveşte cunoaşterea elevului, e bine de înţeles apoi faptul că 
fiecare elev îşi are viaţa sa proprie, iar educatorul nu este stăpânul acesteia, ci 
un ghid înţelept şi dezinteresat în împlinirea acelui proiect de viaţă pe care 
fiecare copil îl are înlăuntrul său. A cunoaşte, aşadar, elevul este indispensabil 
într-un proces didactic. Aceasta înseamnă că profesorul va trebui să fie capabil 
să sondeze elementele care formează sufletul omenesc, să cunoască legile 
generale legate de interesele unei persoane, să distingă aspiraţiile vârstei 
evolutive şi legile psihologice ale învăţării”. 

A cunoaşte elevul înseamnă a şti să identifici starea sa socială, cu toate 
condiţionările la care este supus: familia, mediul, cultura, şi să ţii cont de ele 


? G. CIONCHI, Didattica della religione — per le scuole materne, elementari, medie superiori 
secondo i nuovi programmi, Elle Di Ci, Torino 1995, 109. 

3 Cf. G. CRAVOTTA, Professionalità nell'insegnamento della religione cattolica, SEI, 
Torino 1991, 153. 

în transmiterea mesajului educativ. Copilul, tânărul pe care profesorul de 
religie îl are în faţă nu este o entitate abstractă, ci o persoană concretă. Această 
persoană, încă de la naştere este posesoare a unor caracteristici specifice: a avut 
de-a face cu părinţii care au adus-o pe lume, a făcut parte dintr-o familie 
determinată cu o situaţie socio-psihologică bine definită. Acest copil a trebuit 
să se adapteze şi să-şi asume atitudini, comportamente şi scheme mentale în 
funcţie de aceşti factori şi de alţii asemănători. În calitate de profesori de 
religie, nu putem face abstracţie de trecutul acelui copil; chiar dacă este la 
început de şcoală (să zicem în clasa I), el nu este o tabula rasa pe care noi 
scriem ce vrem sau ce ne convine. A educa o persoană înseamnă a-i oferi acele 
instrumente care pot să o ajute să valorifice cât mai bine toate darurile care zac 
în interiorul ei. Aici doresc să împărtăşesc o altă experienţă din şcoală: am 
asistat la două ore de religie diferite cu aceeaşi clasă (clasa I) si am văzut cum 
au înţeles două tinere (profesoare) aceeaşi situaţie. Un copil a venit la ora de 
religie fără caiet şi creion etc. La prima oră, profesoara a văzut imediat că 
acestui copil îi lipsesc cele necesare şi i-a dat din geanta ei (unde avea o rezervă 
de mai multe pixuri şi mai multe foi de hârtie) un pix, câteva culori pentru 
desenat şi o coală de hârtie. Copilul i-a zâmbit şi i-a mulţumit. Peste o 
săptămână, acelaşi copil a venit din nou fără cele necesare. Când noua 
profesoară a văzut că nu scrie l-a certat tare şi i-a spus că nu mai are ce căuta 
la oră dacă nu-şi aduce caietul de religie şi ceva de scris. Copilul a început să 
plângă. După oră, am aflat că era un copil dintr-o familie foarte săracă şi 
părinţii nu i-au cumpărat cele necesare pentru şcoală... 

Cred că o cunoaştere mai clară a situaţiei fiecăruia l-ar ajuta pe profesorul 
de religie să evite multe situaţii delicate şi, mai ales, i-ar fi un sprijin în 
înţelegerea şi ajutarea fiecărui copil în parte. 


2. Puncte de sprijin în proiectarea lectiei de religie 


Pe lângă cunoaşterea materiei şi a copilului, consideraţi ca polii în jurul 
cărora se desfăşoară ora de religie, este necesară apoi cunoaşterea finalitàtii 
educative şi competenţa în dialogul educativ-didactic. Fiecare disciplină din 
şcoală este importantă în măsura în care se raportează la finalitatea unitară a 
procesului educativ care constă în formarea integrală a persoanei. 

Metodologia didactică avertizează că pot fi multe moduri de a comunica un 
mesaj; important este să căutăm modul cel mai just, pentru ca mesajul să 
ajungă în spiritul uman şi să provoace acea nevoie intelectivă şi acea reacţie 

afectivă care duc la o implicare a persoanei în raport cu propriul proiect de 
viaţă. 

Din acest motiv, programele semnalează că diferitele discipline nu trebuie 
predate în sine, ci în lumina valorilor umane pe care le posedă, astfel încât să 
devină mijloace de educaţie, care să trezească în elev gama vastă de 
potentialitàti de maturizare a spiritualităţii sale. Acţiunea didactică se realizează 
într-un sistem organic şi dinamic: profesorul stimulează elevul prin intermediul 
comunicării didactice, propunându-i anumite informaţii care trebuie asimilate 
sau un mesaj ce trebuie descoperit, în vederea unei finalitàti care trebuie atinsă. 

Cele spuse până acum despre proiectarea lectiei de religie pot fi structurate 
pe baza unui algoritm procedural ce corelează următoarele patru întrebări‘: 

— Ce voi face? 

— Cu ce voi face? 

— Cum voi face? 

— Cum voi şti dacă am realizat ceea ce mi-am propus? 

Aceste patru întrebări sunt expresia celor patru etape fundamentale în 
proiectarea lectiei: 


Etapa I: Răspunsul la prima întrebare (Ce voi face?) ne duce la identificarea 
obiectivelor lectiei. 

A avea o finalitate în tot ceea ce face, este unul dintre elementele esenţiale 
ce-l deosebeşte pe om de celelalte fiinţe; acestea acţionează din instinct, omul 
urmăreşte un scop în ceea ce face. Obiectivul educaţional este expresia 
anticipării unui rezultat aşteptat într-un context concret al instruirii; el ne arată 
ce se urmăreşte în fiecare secvenţă a procesului educaţional şi ne dă repere 
pentru evaluarea performanţelor obţinute. Importanţa identificării corecte a 
obiectivelor reiese din funcţiile pe care acestea le îndeplinesc în contextul unei 
activităţi sau în contextul general al instruirii”: 

— funcţia anticipativă: obiectivul este anticiparea unui rezultat deziderabil 
şi realizabil într-un context pedagogic; 

— funcţia evaluativă: obiectivul este un reper sau un sprijin pentru evaluare; 
raportarea rezultatelor obţinute la obiective (ca rezultate scontate) dă măsura 
eficienţei activităţii desfăşurate; 


4 Cf. I. JINGA — I. NEGRET, „Predarea şi învăţarea eficientă”, Revista de pedagogie (1982) 
1-6. 
$ Cf. M. MOMANU, „Proiectarea şi desfăşurarea activităţii didactice”, 210. 

— functia axiologicà: obiectivele sunt expresia unor valori educationale si 
orientează elevii către aceste valori; 

— funcţia de organizare şi reglare a întregului proces pedagogic: obiectivele 
sunt adevărate criterii de referinţă ce orientează proiectarea, desfăşurarea şi 
evaluarea tuturor activităţilor educative şi permit, în consecinţă, controlul şi 
(auto)reglarea proceselor pedagogice. 

Se ştie bine că există diferite clasificări ale obiectivelor educaţiei (le 
enumerăm aici numai cu titlu informativ), astfel: 

a) în funcţie de domeniile vieţii psihice putem vorbi despre: 

— obiective cognitive: vizează însuşirea de cunoştinţe, deprinderi şi 
capacităţi intelectuale; 

— obiective afective: se referă la formarea de sentimente, interese, atitudini 
etc. (acestea se regăsesc în mod frecvent la ora de religie, deşi nu sunt uşor de 
operationalizat); 

— obiective psiho-motorii: vizeazà comportamente de ordin fizic. 

b) în functie de gradul de generalitate: 

— obiective generale (cadru), cu grade diverse de generalitate, denumite de 
unii autori si finalitàti sau scopuri ale educaţiei; 

— obiective medii (de referință); 

— obiective concrete (operaţionale). Obiectivul operaţional este expresia 
anticipării de către profesor a unor comportamente ale elevului, observabile şi 
măsurabile într-un timp scurt, cum ar fi timpul desfăşurării unei activități 
didactice. 

Obiectivele cadru şi cele de referință le găsim în programa analitică a 
fiecărei discipline, inclusiv în cea de religie. Rolul profesorului în proiectarea 
didactică este de a stabili obiectivele operaţionale care, desigur, trebuie să fie 
corelate cu cele generale şi medii. Pentru proiectarea şi desfăşurarea unei lecţii 
este deosebit de important: 

— să exprimăm obiectivul fundamental sau scopul lectiei, în funcție de 
obiectivele disciplinei şi ale capitolului în care se integrează lecţia; 

— să identificăm corect obiectivele operaţionale ale lectiei. 

Precizarea clară a obiectivelor educaționale este condiția fundamentală a 
proiectării corecte a lectiei. Dacă educatorul nu ştie, înainte de a începe lecţia, 
cu ce rezultate concrete trebuie să se încheie ea, atunci confuzia în desfăşurarea 
lectiei si eşecul final sunt de aşteptat. În mod obligatoriu, obiectivul educational 
trebuie să vizeze delimitarea unei conduite sau achiziții educative, care să fie 
redată prin comportamente identificabile, vizibile, concrete. Exprimarea unui 

obiect operaţional este o acţiune de mare răspundere din partea profesorului, 
întrucât se pot naşte unele confuzii ce conduc, din start, la esuarea unei lecţii“. 

În definirea unui obiectiv operaţional este bine să se ţină cont de următoarele 
aspecte”: 

— un obiectiv nu descrie activitatea profesorului, ci schimbarea care se 
aşteaptă să se producă, în urma instruirii elevului; 

— obiectivul trebuie să fie formulat în termeni comportamentali expliciti, 
prin utilizarea unor „verbe de acțiune”; 

— fiecare obiectiv concret trebuie să vizeze o operaţie singulară, pentru a 
facilita măsurarea şi evaluarea, şi nu o asociaţie sau o multitudine de operaţii, 
mai mult sau mai puţin distincte; 

— un obiectiv trebuie să fie elaborat în cât mai puţine cuvinte, pentru a usura 
referirea la conţinutul său specific; 

— obiectivele să fie integrate şi derivabile logic, pentru a fi asociate 
construcției logice a conţinutului informațional şi a situaţiilor instructive. 

Un obiectiv este descris cu precizie atunci când comunică unei alte persoane 
ce ar trebui să facă pentru a observa că scopul unei lecţii a fost atins. Scopul 
unui curs trebuie să aibă în vedere ceea ce va şti elevul după lecţie, şi nu ceea 
ce face în timpul ei. Apoi, scopurile trebuie stabilite în termenii unor rezultate 
imediate ale instruirii, şi nu în cei ai realizărilor mai îndepărtate. Având în 
vedere finalitàtile educaţiei religioase, profesorul de religie trebuie să se simtă 
mult mai responsabil în operationalizarea şi atingerea acestor obiective. 


Etapa a II-a: La a doua întrebare (Cu ce voi face?) răspunsul îl găsim în 
analiza resurselor. 

După identificarea obiectivelor, profesorul trebuie să realizeze o analiză 
detaliată a principalelor categorii de resurse implicate în desfăşurarea 
activităţii: 

a) resurse umane: elevul (trăsături de personalitate, interese, trebuinte de 
învăţare etc.); profesorul (pregătire ştiinţifică şi psihopedagogică, competenţă 
comunicativă etc.); 

b) resurse de conținut didactic: ansamblul valorilor educaţionale 
(cunoştinţe, priceperi, deprinderi, capacităţi, atitudini) ce fac obiectul 


€ Cf. C. Cucos, Educaţia religioasă — repere teoretice si metodice, Polirom, laşi 1999, 257. 
7 L. VLASCEANU, „Proiectarea pedagogică”, în Curs de Pedagogie, Bucureşti 1988, 256- 
257. 

procesului de predare/învăţare; selecția conţinuturilor didactice se face în 
funcție de obiectivele identificate (abordare curriculară), pe baza planului de 
învățământ, a programei şcolare, a manualului şcolar şi a altor materiale 
informative cu caracter didactic; 

Conţinutul educativ trebuie să realizeze un echilibru între componentele 
informative şi cele formative. Modalitatea clasică de a preda (cea legată de o 
formare enciclopedistă) este din ce în ce mai mult pusă în discuţie datorită mai 
ales, evoluţiei enorme din ultimul timp a ştiinţelor corelată cu o creştere 
cantitativă ce devine practic imposibil de asimilat. De aceea, se insistă tot mai 
mult pe formarea unor metode de învăţare (a învăţa pe cineva să înveţe) pentru 
ca persoana să fie în măsură mai târziu să se autoformeze. Un profesor este cu 
atât mai bun cu cât reuşeşte să-l înveţe pe elev exact ceea ce poate (elevul) şi 
are realmente nevoie. Premisa de la care se pleacă trebuie să fie una optimistă, 
în sensul că orice copil poate fi învăţat cu sau pentru ceva, cu condiţia alegerii 
celor mai potrivite metode şi mijloace de educaţie. Profesorul trebuie să-şi 
cunoască bine clasa, particularitàtile indivizilor care o compun, eventualele 
rupturi sau blocaje comunicative etc. 

Faptul că la noi nu au fost elaborate încă manuale decât pentru clasele I-II 
constituie o problemă şi o dificultate foarte mare pentru orice profesor de 
religie. În acelaşi timp, e vorba de o angajare şi de o responsabilitate mai mare 
în selectarea şi organizarea conţinutului pentru ora de religie. 

c) resurse de ordin material: materiale didactice şi mijloace tehnice care pot 
contribui la eficientizarea activităţii; 

d) locul desfăşurării activităţii (clasă, laborator, atelier, bibliotecă etc.); 

e) timpul disponibil pentru o activitate didactică. 


Etapa a III-a: Elaborarea strategiilor didactice optime constituie răspunsul 
la a treia întrebare: cum voi face? 

Eficienţa activităţi didactice depinde în mare măsură de calitatea demersului 
de selectare şi corelare a celor mai potrivite metode, mijloace şi materiale 
didactice; această etapă mai e cunoscută şi ca etapa selectării şi corelării celor 
„trei M” (Metode, Materiale, Mijloace). Cercetările experimentale şi experienţa 
educativă dovedesc, deopotrivă, că eşecul multor activităţi didactice îşi are 
cauzele la acest nivel al proiectării pedagogice. Conturarea strategiei didactice 


8 Cf. C. Cucos, Educația religioasă — repere teoretice şi metodice, 258. 

permite deja profesorului sà-si imagineze scenariul aproximativ al activitàti 
sale. 

Putem fi siguri că alegem cea mai potrivită strategie? 

Nu întâmplător această etapă urmează după identificarea obiectivelor şi 
analiza resurselor. Principalii factori care contribuie la selectarea şi îmbinarea 
celor „trei M” într-o strategie didactică sunt: 

— specificul activităţii (comunicare/însuşire de cunoştinţe, evaluare, formare 
de priceperi şi deprinderi etc.); 

— obiectivele operaționale identificate; 

— contextul psihopedagogic al instruirii (gradul de motivare a elevilor, 
nivelul pregătirii lor); 

— contextul material al instruirii (materiale şi mijloace didactice disponibile); 

— stilul şi personalitatea profesorului. 

În ultimă instanţă, conturarea unei strategii didactice şi aplicarea ei cu succes 
depind de personalitatea profesorului, de stilul său pedagogic, de experienţa şi 
imaginaţia sa pedagogică. În principiu, nu se poate spune că există o metodă 
„mai bună” decât alta; succesul unei activităţi nu depinde atât de alegerea unei 
metode, cât de felul în care este pusă în valoare de cel ce a făcut alegerea. Totul 
sau aproape totul depinde de arta profesorului de a-şi pune în valoare cuvântul 
şi gestul, o artă care nu e în întregime înnăscută, ci e în mare parte rodul unei 
munci pasionate si al voinţei de a fi profesor, adică un model’. 


Etapa a IV-a: Elaborarea instrumentelor de evaluare reprezintă răspunsul 
la cea de-a patra întrebare: cum voi şti dacă am realizat ceea ce mi-am propus? 

Între funcţiile obiectivelor educaţiei am văzut că există şi o funcţie 
evaluativă: precizarea corectă a obiectivelor şi posibilităților de 
operationalizare a acestora oferă un sprijin serios în procesul de evaluare a 
rezultatelor elevilor şi a activității profesorului, sugerând alegerea unor 
instrumente de evaluare adecvate obiectivelor propuse, utilizarea lor în anumite 
momente ale desfăşurării activităţii, precum şi interpretarea şi utilizarea 
rezultatelor în sensul optimizării activităţii şi, implicit, al pregătirii elevilor. 
Între obiective şi evaluare se realizează un continuu feed-back care are 
repercursiuni şi asupra celorlalte componente ale curriculumului. Aş dori să 
mai subliniez, împreună cu profesorul Cucoş, că 


° Cf. M. MOMANU, „Proiectarea şi desfăşurarea activităţii didactice”, 214. 

proiectul didactic este bine format dacà el stabileste de la bun început o procedurà 
de evaluare a nivelului de realizare a obiectivelor propuse. Evaluarea cea mai 
reuşită este cea care se face pornind de la obiectivele operaţionale ale activităţii. 
Ea trebuie să vizeze raportul dintre rezultatele obţinute şi rezultatele scontate 
(obiectivele). În funcţie de acurateţea enuntàrii obiectivelor si de măsura insinuării 
acestora în achiziţii comportamentale concrete, observabile, se poate determina, 
prin evaluare, eficienţa activităţii didactice, ca un raport dintre rezultatele obţinute 
şi resursele consumate. Rezultatele obţinute trebuie conexate în mod necesar cu 
resursele psihologice şi de timp consumate, pentru a ajunge la respectivele 
rezultate. O activitate didactică este cu atât mai eficientă cu cât obiectivele ei au 
fost realizate într-un timp cât mai scurt cu cheltuieli minime de resurse materiale, 
cu mai puţină oboseală şi cu mai multă plăcere pentru efortul depus. Scopul 
evaluării nu este de a eticheta şi ierarhiza elevii o dată pentru totdeauna, ci de a 
perfecționa necontenit procesul instructiv-educativ, prin evidenţierea unor puncte 
slabe sau neajunsuri, prin asigurarea unei autoreglări şi închideri sporitoare ce au 
loc chiar în cuprinsul sistemului actional de instruire!°. 


Cele patru etape de referinţă în proiectarea didactică nu trebuie luate separat, 
ci în strânsă interdependentà şi fiecăreia trebuie să i se recunoască rolul său 
specific şi importanţa proprie. Insistând prea mult asupra uneia şi neglijând-o 
pe cealaltă, se poate ajunge la un anumit dezechilibru în însăşi desfăşurarea 
actului didactic. 

Ceea ce am reliefat până acum prin cele patru etape ale proiectării, dar şi 
prin prima parte a expunerii, poate fi sintetizat în următoarele acţiuni concrete 
pe care le are de întreprins profesorul": 

— analiza generală a lectiei prin consultarea programei, manualului sau a 
altor materiale bibliografice şi analiza situației psihosociale a elevilor; 

— determinarea, în funcţie de acestea, a obiectivului general şi a obiectivelor 
operaţionale; 

— selectarea şi organizarea conţinutului învăţării în unităţi şi teme principale, 
care să fie convergente şi să fie în corelaţie cu obiectivele fixate; 

— alegerea şi combinarea metodelor şi procedeelor didactice pentru situaţiile 
didactice concrete, în acord cu secvențele de conţinut, particularitàtile elevilor, 
obiectivele lectiei; 

— selectarea unor mijloace de învăţământ sau proiectarea unor materiale 
cerute de fiecare eveniment al instruirii; 


10 C, Cucos, Educaţia religioasă — repere teoretice şi metodice, 259. 
!l Cf. C. Cucos, Educaţia religioasà — repere teoretice si metodice, 260. 

— stabilirea modalitàtilor de activitate cu elevii (activitate frontalà, abordare 
individualizatà, lucrul în grupuri sau pe grupe de nivel, activitate combinatà); 

— alegerea metodelor şi instrumentelor de evaluare corespunzătoare pentru 
a constata nivelul realizării obiectivelor propuse. 

În concluzie, se poate spune că proiectarea unei lecţii constituie o problemă 
de o importanță deosebită pentru orice cadru didactic. Acest demers se 
realizează ținând cont de mai multe variabile, cum ar fi complexitatea 
conţinutului, gradul de pregătire şi de motivare a elevilor, natura strategiilor 
aplicate, tipurile de lecţii alese etc. Planul de lecţie la o oră de religie trebuie 
să fie o cale de intrare progresivă a omului în misterele sacralitàtii, printr-o 
explorare deliberată a câmpului de posibilităţi şi de cerinţe ale diferitelor 
vârste. Succesul unei lecţii, eficienţa şi roadele sale sunt oarecum garantate de 
o proiectare didactică bine făcută, o proiectare care să anticipe principalele 
secvenţe instructiv-educative. Elaborarea unei lecţii constituie un act aşa numit 
de „inginerie didactică”, ce nu trebuie neglijat niciodată. Pentru aceasta, 
profesorul trebuie să dovedească o bună pregătire de specialitate şi o pregătire 
metodică, o instrucție pedagogică, o experiență în materie de predare. 
Improvizatia sau indiferența cu privire la pregătirea unei ore de religie 
constituie nu numai o lipsă gravă, ci chiar un păcat mare, deoarece efectele 
negative ale lipsei de formare religioasă se pot vedea nu numai în viaţa aceasta, 
ci pot pune sub semnul întrebării însăşi mântuirea sufletului acelei persoane 
care a fost încredinţată profesorului. 


Riassunto 


L'educazione religiosa nella scuola di Stato costituisce per noi, in un certo senso, 
una novità e nelle stesso tempo una sfida. Le persone che entrano nella scuola con 
questa missione devono prima confrontarsi e poi conformarsi alla mentalità e alla 
metodologia della scuola, tenendo sempre presente il mandato che ne hanno 
ricevuto dalla parte della Chiesa. Il modello corricolare, entrato nella scuola 
negli ultimi trent'anni rappresenta anche lui una sfida per l'insegnamento della 
religione. Gli insegnanti di religione (sacerdoti o laici) devono saper usare la 
tecnologia attuale della scuola affinchè questa disciplina, anche se particolare, 
non sia considerata superflua o distacatta dalle altre discipline. 

Il presente saggio vorebbe presentare nella prima parte diversi aspetti riguardo 
il ruolo e la peculiarità dell’insegnamento della religione, mettendo in risalto i 
due ,,poli” intorno ai quali si deve progettare un unità didattica (il fatto religioso 
presente nella vita degli allievi e nella società e l’allievo come persona coinvolta 
in un vero dialogo nella classe). L'insegnante di religione deve avere una buona 

conoscenza non solo del contenuto da insegnare, ma anche di tutto il processo 
psicopedagogico. Conoscere e riconoscere l’allievo/a in tutta la sua complessità 
rappresenta una delle chiave del successo... 

Nella seconda parte invece ho insistito di piu sull’aspetto didattico riguardo la 
progettazione di una lezione o unità didattica. Il modello corriculare costruito 
sull’asse finalità — contenuti e altre risorse — metodi, mezzi, tecniche — valutazione 
rappresenta l’itinerario che l’insegnante di religione deve percorrere prima di 
entrare nella classe. 

In conclusione, ho sottolineato che senza una buona progettazione la lezione 
rischia di fallire (almeno in una certa misura) e, in questo senso l’insegnante di 
religione dev'essere consciente delle conseguenze che una tale situazione possono 
avere per tutta la vita di una persona. 


